इंदौर. मप्र में 14 दिन लेट आए मानसून ने धमाकेदार दस्तक दी है। मानसून की पहली ही बारिश में कई जिले जलमग्न हो गए हैं। इंदौर में जहां मंगलवार को 4 घंटे तेज बारिश से सड़कें नाले में बदल गईं, वहीं देवास में कई नदियां उफान पर आ गईं, जिससे कई गांवों का संपर्क टूट गया। सिवनी में तेज बारिश के बाद बिजली गिरने से खेत में काम कर रहे पांच लोगों की मौत हो गई, जबकि तीन बुरी तरह से झुलस गए। वहीं महेश्वर में माहेश्वरी नदी के उफान पर आने से एक भैंस पानी में बह गई। मौसम विभाग के अनुसार मप्र में मानसून सक्रिय हो गया है। कुछ घंटों में कई जिलों में जोरदार बारिश हो सकती है।